**PETZCV19 Orvosi Információs Platform**

**COVID-19.22**

**2020.04.15. szerda**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs 3: Petz A Egyetemi Oktató Kórház, Győr, I. Belgyógyászat.

Rövid szakmai információkkal támogatjuk a COVID-19 pándemiával kapcsolatos orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk pusztán a tájékoztatás. A PETZCV19-re vonatkozó javaslatokat vagy más hozzájárulást örömmel fogadunk. [tfmolnar@gmail.com](mailto:tfmolnar@gmail.com). MFT. MGy.

*A lényeg mára: Take Home Message / Soup of the Day*

1. **A COVID 19 számára az érpálya sem szent. A válasz: LMWH**
2. **A COVID 19 vizuális mellékhatása: a csőlátás.**
3. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**BEVEZETÉS:**

A spanyolnátháról is tudjuk, hogy a vírusfertőzés sokszor csak a lavina kezdete volt. Ott a bakteriális szuperinfekció és a pneumónia gyűrte le azokat, akiket a korai cytokin vihar elkerült. A COVID19 gépi lélegeztetésre szoruló betegeit a tüdősérülés, a kórházi fertőzés és a DIC épp annyira, ha nem jobban fenyegeti, mint a vírus maga. A thrombosis prophylaxis ebben a kórképben is nagyon fontos (Szalai Zs). Aligha van kompetensebb személy Pesztenlehrer főorvos úrnál a COVID19 és egyéb viralis kórokozók szemészeti vonatkozásai ügyeiben. De arra a csőlátásra, melynek követeztében más; éppúgy, vagy még gyilkosabb betegségekre, betegekre nem jut elég figyelem, erő és ágy, valószínűleg ő sem tud szemcseppet adni. Mint az orvoslásban oly sokszor, a primadonna kórképek körül most is tágul a horizont, nő a játékra jelentkező tényezők száma. Így volt ez, amikor a 90-es években a csapból is az AIDS/HIV folyt, azután a barátságosan távol zajló Ebola kapcsán láttuk, és most sincs másképp. A procalcitonin sem kivétel (Kanizsai P) Orvosok, nővérek vagyunk, hivatásból arcról olvasók. Boris Johnson a brit miniszterelnök legutóbbi képei mindent elmondanak arról a testi (és lelki) Canossa járásról, amiben része volt. Mégis: a kitartása, az ereje legyen a közös tapasztalatunk, az etalon.

**THERAPIA**

A gépi lélegeztetés az ultima ratio, a végső megoldás a COVID19 okozta légzési elégtelenségben (ARDS). Legjobban az intenzíves orvos kollégáink tudják, hogy mennyi veszéllyel jár, miféle komplikációkkal terhes a módszer. (Lásd Kecskés főorvosnő összefoglalóját a PETZCV19.20. számában.) Csak miután minden lehetséges mást megpróbáltak, az összes kevésbé agresszív és veszedelmes megoldás kimerítése után, alternatíva hiányában választják az intubatio, gépi lélegeztetés útját. Éppen ezért érthetetlen (vagy a media farkastörvényei miatt nagyonis érthető) a spanyolviasz felfedezése: „A New Yorkban gépre került betegek 80%-a meghal, és néhány orvos megpróbálja nem használni őket.” [Sinéad Baker](https://www.businessinsider.com/author/sinead-baker): 80% of NYC's coronavirus patients who are put on ventilators ultimately die, and some doctors are trying to stop using them Business Insider Apr 9, 2020, 12:56 PM

<https://www.google.hu/amp/s/www.businessinsider.com/coronavirus-ventilators-some-doctors-try-reduce-use-new-york-death-rate-2020-4%3famp>

Az olasz adatok messze jobbak: a betegek 65-75%-át sikerül megmenteni. Nyilván nem véglegesek az amerikai statisztikák sem, hiszen még a járvány felénél sincsenek. De akkor oda a szenzáció. Sajátságos jelenség, amikor a figyelemért izgatottan (attention seeking) sorban állók között olyan egyébként megbízható forrás is van, mint a Medscape. <https://www.medscape.com/viewarticle/928605> Április 13.-i számukban a United Kingdom’s Intensive Care National Audit and Research Center (CNARC) pillanatnyi adatait hozzák. Az 1053 gépi lélegeztetett betegből 66.3%-ot vesztettek el. A halálozás körülbelül a kétszerese a más típusú (non-Covid19) víruspneumonia miatt gépre kényszerülteknek, ez a különbség jelentős. Ám a csoportok mégsem hasonlíthatók össze, éppen a COVID19 korspecificitása miatt. (Amely erős trendnek az alkalmi fiatal betegek nem mondanak ellent). Az biztos, hogy a szakmai viták ideális fórumai nem a tabloidok, vagy ezek intellektuális, szoft verziói. Az eheti COVIDIOT kitüntetést az a brit kollégának jár, aki a Spectatornak (kb. a brit HVG) ekként tudott állítólag ép elméje birtokában nyilatkozni: „a COVID19 tüdőgyulladásos beteg gépre tétele híd a semmibe”. A kitüntetést postán tervezzük elküldeni.

Procalcitonin a COVID19 fényében (**dr. Kanizsai Péter, PTE ÁOK SBO Tanszék)**

A CoVID megbetegedéssel kapcsolatosan számos újnak ható, de inkább csak újszerű megfigyelés, aspektus lát napvilágot. Néha az az olvasó érzése, hogy a vírusok virtuálisan fluoreszkáló fényében csupán egy már korábbról jól ismert jelenségre csodálkozunk rá. Ilyen leporolt darab a prokalcitonin (PCT) használhatóságának kérdése a virális infekciókban. A termelődő interferonok hatására a PCT termelődése csökken, szemben a bakteriális fertőzésekel, ahol viszont a PCT-t kódoló CALC-I gén expressziója nem gátolt. Sok újdonság nincs a megfigyelésben, hogy a PCT is emelkedik, akkor bakteriális fertőzés (szuperinfekció) gyanítható. Mégis érdemes újra észbe venni. A PCT jól használható a rizikóelemzés örökzöld mezőjében is. Abszolút értéke éppúgy, mint emelkedésének kinetikája jól korrelál a fertőzés súlyosságával, illetve alkalmas a kimenetel jóslására is.

A kis esetszámon alapuló, anekdotikus megfigyelésen alapuló közlemények mindig csapdákkal terhesek, különösen a COVID19 lázban, ahol egyre több a peer review nélkül már DOI számmal citálható tanulmány.

**PROPHYLAXIS**

A COVID19 fertőzés kapcsán az LMWH adása fontos, akár a dózis emelése is megfontolandó.

<https://www.medpagetoday.com/infectiousdisease/covid19/85865>

**Periepidemiologia**

A media a maga részéről bejelentette, hogy telítődött a vírus tematikával, valami újat szeretne. A Telegraphól kaptam tegnap egy üzenetet. „Iratkozz fel a COVID19-mentes hírlevelükre. Ideje más híreknek is”. (Sign up to In Other News, our coronavirus-free newsletter. Time for some other news)

|  |  |  |
| --- | --- | --- |
| |  | | --- | | [thetelegraph@email3.telegraph.co.uk](mailto:thetelegraph@email3.telegraph.co.uk)> 2020.apr.14.21.50 | |  |

Szívem szerint válaszolnék is. Köszönöm, hogy szóltál. De ne tegezz, wazze. Eltekintve pedig a tegezés bájos bumfordiságától, van ebben egy kis félreértés. A COVID19, hasonlóan a vírusok és a baktériumok elsöpró többségéhez, írástudatlan. Pontosabban a saját információja átírásán (transcriptio) kívűl nem érdekli semmi más, a sajtó pedig különösen nem.

A karantén lazítása melletti szirénhangok ma más ugyanolyan hangerővel szólnak, mint egy hónapja a szűkítés mellett. A német tudástank, a Leopoldina és a brit és az amerikai kormány melletti tanácsadói körök egyaránt a puha kijárási tilalom további lágyítása mellett vannak, a gazdaság újraindítását szorgalmazzák. Az akvarellben ezt lazúrozásnak hívjuk. Nem mellesleg veszik számításba azt az egészségügyi veszteséget, (collateral damage) amit az ellátás aránytalan COVID19-re való koncentrálása okoz. A víruson kívűl is vannak más pusztító betegségek, amelyek egyáltalán nem szabadságolták magukat. A polytraumatizáltak, a frissen felfedezett tumoros betegek, a stroke vagy más okból lélegeztetőgépre kerültek – rendszerint a fiatal korosztályból – horizont alá merülését indokló csőlátás érthető. Oka is van: a ragály és a döntéshozók kombinált narcizmusának tünetegyüttese (Tunnel vision of epidemic cum decision maker: TVEcDM. BNO kódja még nincs, a TESZ-ben ne keressük)

Boris Johnsont valószínűleg csak az mentette meg attól, hogy a nyáj immunitás koncepciójának késedelmes elvetése miatt máglyára vessék, hogy még időben a Szt Tamás Kórház Intenzív osztályára került. Mindenesetre példát mutatott a briteknek, hogy miként kell túlélni. A franciák és lassan az olaszok is lazítanak a gyeplőn. Elhalkultak azok az epés hangok, melyek gúnyt űztek a csak a saját epidemiológiai útjukat járó svédeket. Kormányuk konzekvensen hallgatott az autonómiájukat mindvégig megtartott tudósaira.

Nem lesz könnyű dolga a közvélemény irányítóinak, igazi meggyőzésipari feladat előtt állnak. Eddig a mintapolgár ki sem mozdult otthonról, már az ajtó közelébe érve is gyötörni kezdte a társadalmi felelőssségvállalás. Nem volt kutyasétáltatás lelkiismeretfurdalás nélkül. Mostantól ellenben közösségtudatos módon kijár, ám tartja az oldaltávot, nem takar fel, és igen óvatosan követ miközben maga is követve van. Ideálisan valami appal. Ideálisan szeropozitiv, de már tünetmentes. Nem minden ország története olyan szerencsés, mint a miénk itt Közép-Európában[[1]](#footnote-1), hogy minden és mindennek az ellentettje is egyszerre, vagy legalábbis gyors egymásutánban legyen igaz. Nehéz a normát követni, ha az sebesebben iramlik mint a COVID19.

1. Néhány könnyű transzformáció a küzelmúltból: Tito a láncos kutya>a baráti Jugoszlávia, A hanyatló nyugati imperializmus>virágzó piacgazdaságunk, A judeo-bolsevista-plutokrata csőcselék>örök szövetségesünk a Szovjetúnió, Sztálin/Rákosi apáink > a vérengző fenevadak…tetszés szerint folytatható. [↑](#footnote-ref-1)